El jutjat ha enviat a presó provisional comunicada i sense fiança al detingut dimarts per matar el company de pis d'una ganivetada al cor en un apartament de Roses (Alt Empordà). L'arrestat ingressa en un mòdul psiquiàtric per determinar si va patir un brot psicòtic en el moment de cometre el crim. El jove ha passat a disposició del Jutjat d'instrucció 3 de Figueres aquest dijous a la tarda i s'ha acollit al seu dret a no declarar. Li imputen un delicte de d'assassinat. L'arrestat sosté que té un llarg historial de consum de drogues. El jutjat també ha pres declaració als companys de pis de víctima i agressor, que vivien plegats en un pis ocupat. Un d'ells ha explicat que, el dia abans, l'arrestat l'havia colpejat amb un pal i l'havia intentat apunyalar. A més, els hauria amenaçat de mort a tots. Per això, també li podrien atribuir amenaces i lesions lleus. Es va entregar ell mateix als Mossos d'Esquadra i va confessar el crim però al jutjat ha guardat silenci. El detingut per matar el company de pis d'una ganivetada al cor en un apartament de Santa Margarita, a Roses, ha passat a disposició judicial aquest dijous a la tarda. La jutgessa ha ordenat l'ingrés a presó provisional comunicada i sense fiança per un delicte d'assassinat. Anirà a un mòdul psiquiàtric per determinar si va patir un brot psicòtic.  Quan va reconèixer el crim i va fer, juntament amb la comitiva judicial, la inspecció ocular del pis, va assegurar que tenia un llarg historial de consum de drogues. Per això, el jutjat acordarà que li preguin mostres de cabell i d'orina per saber si estava afectat per la ingesta de tòxics quan va clavar la ganivetada al seu company de pis.  La investigació apunta que el detingut va aprofitar que el seu company de pis dormia per assestar-li una sola punyalada mortal a la zona del cos. La víctima no es va poder defensar. Després, va netejar el ganivet i va marxar de l'immoble.  Cap a les tres de la tarda, un altre dels ocupants de l'apartament va tornar a casa i va trobar el cadàver. Va alertar els serveis d'emergències, però ja no el van poder reanimar. Hores més tard, el sospitós es va anar a entregar a la comissaria dels Mossos d'Esquadra. Dimarts va assegurar que la gent se'n reia d'ell pel carrer, fent mofa sobre la seva orientació sexual, i creia que els seus companys de pis havien difós rumors.  De fet, aquest dijous també han declarat els altres inquilins. Un d'ells, ha explicat que el dia abans, l'arrestat el va colpejar amb un pal i li va intentar clavar un ganivet. Va poder fugir per la finestra i el va anar a denunciar. A més, també el dia abans va amenaçar de mort tots els companys de pis. A banda del delicte d'assassinat també li podrien atribuir amenaces i lesions lleus.

Summary: Presó provisional per assassinat per al detingut per matar el company de pis d'una ganivetada al cor a Roses


22 dotacions de Bombers treballaven a un quart de dues de la matinada en l'incendi d'una indústria de Granollers que crema totalment la nau de l'empresa. L'extinció es fa des de l'exterior atès el risc de col·lapse de la coberta, segons informa el cos d'emergències, que també indica que no hi ha hagut cap persona ferida. Es tracta d'un incendi en una nau de reciclatges que ha obligat Protecció Civil a activar l'alerta del pla d'emergències per risc químic Plaseqcat. De moment es desconeixen les causes del succés, que hauran de ser investigades quan l'incendi estigui extingit. Protecció Civil ha recomanat a les poblacions veïnes a la nau que es confinin a casa si senten molèsties pel fum. (S'afegeixen les dotacions dels cossos d'emergència que treballen en l'extinció de l'incendi, detalls sobre la fàbrica i més recomanacions de confinament) La planta de reciclatges pertany a una indústria d’aprofitament i assessorament ambiental ubicada al Camí de Cal Ros dels Ocells, 15 de Granollers. Segons l’alerta al telèfon d’emergències 112 de Catalunya l’accident s’hauria produït cap a dos quarts d'onze de la nit. Els Bombers han explicat que l'incendi no s'estén més enllà de la nau afectada i del jardí de la finca del costat, i que es preveu continuar treballant-hi al llarg de tota la matinada. Els Bombers també protegeixen les naus del voltant. A més dels Bombers, al lloc s'han desplaçat efectius del Sistema d’Emergències Mèdiques (SEM) i Policia Local de Granollers. Fins a dos quarts de dues de la matinada no es tenia constància de persones afectades. El Centre de Coordinació Operativa de Catalunya (CECAT) de Protecció Civil ha recomanat a la població propera de Lliçà d’Amunt, Lliçà de Vall i Granollers que es confini a casa i tanqui portes i finestres si nota molèsties pel fum.

Summary: ACTUALIZACIÓ:22 dotacions de Bombers treballen en l'incendi d'indústria de Granollers que amenaça amb col·lapsar la coberta de la nau


Dimecres i dijous complicats per a la mobilitat. Aquests dos dies coincidiran dues vagues: la de tripulants de cabina de Ryanair, que farà que hi hagi menys vols a tres aeroports catalans, i la dels taxistes, que deixarà Barcelona sense taxis entre les 6 del matí de dimecres i les 6 del divendres.  La vaga dels tripulants de cabina de Ryanair- convocada a Espanya, Portugal, Itàlia i Bèlgica- afectarà el Prat (especialment la T2, on opera l'aerolínia irlandesa), Girona i, en menor mesura, Reus. Tot i això, en un període d'especial afluència de passatgers, als aeroports hi haurà menys vagues de les previstes inicialment: els controladors aeris van decidir fa dies no fer servir aquesta mesura de pressió; el personal de terra d'Iberia de l'aeroport del Prat ha desconvocat aquest dimarts les vagues previstes per a divendres i dissabte d'aquesta setmana i la vinent; i el personal de terra de tots els aeroports espanyols també va desconvocar l'aturada que hi havia marcada al calendari per al dia 31 de juliol.   En el cas de Ryanair, l'aerolínia irlandesa assegura que tots els passatgers que havien comprat vols que finalment s'han anul·lat ja han estat reubicats o bé se'ls han tornat els diners. Els serveis mínims dictats pel Ministeri de Foment són del 59% dels vols estatals i internacionals i un 100% a les illes. En total, s'estima que les dues jornades de vaga afectaran fins a 600 vols a tota Europa i uns 100.000 passatgers. L'aerolínia no ha confirmat quins vols han estat efectivament cancel·lats, si bé l'afectació és molt superior a Girona i a Barcelona que a Reus.   Els tripulants de cabina de Ryanair, a Espanya representats pels sindicats USO i Sitcpla, van convocar la vaga per protestar contra les "penoses condicions laborals: un 75% de la plantilla està contractada a través d'empreses de treball temporal, subjecta a la legislació irlandesa, sense salari base i cobrant únicament per les hores de vol, el que provoca una tremenda inseguretat i inestabilitat laboral". Per la seva part, el conseller delegat de Ryanair, Michael O'leary, ha criticat amb duresa la convocatòria d'aturada, fins al punt d'amenaçar de retallar vols i llocs de treball en països on es convoquen "vagues innecessàries".   Per la seva part,  el col·lectiu Elite Taxi ha convocat vaga de 48 hores a Barcelona davant la suspensió tempoal per part del Tribunal Superior de Justícia de Catalunya del reglament aprovat per l'Autoritat Metropolitana de Barcelona (AMB) per limitar el nombre de llicències VTC, que són les que fan servir companyies de vehicles de lloguer amb conductor com Uber i Cabify. L'aturada dels taxistes és per donar suport al reglament, que va ser recorregut pel Ministeri de Foment en considerar que l'AMB s'havia excedit en les seves competències. De fet, el TSJC ha suspès temporalment la normativa i ha convocat l'AMB i la Comissió Nacional del Mercat i la Competència (CNMC) –que també va presentar un recurs sobre el reglament- a una vista el proper 26 de juliol, en que s'espera que el tribunal decideixi si manté la suspensió o s'aixeca.   Els taxistes han advertit que no descarten convocar un tercer dia de vaga, divendres, només a l'aeroport i fins i tot es plantegen fer una aturada indefinida. Desconvocada l'aturada dels treballadors de terra d'Iberia al Prat D'altra banda, el treballadors de terra d'Iberia a l'aeroport del Prat han desconvocat les quatre jornades de vaga previstes per als dies 27 i 28 de juliol i 3 i 4 d'agost. El president del comitè d'empresa d'Iberia a Barcelona, José Ramírez, ho ha anunciat aquest dimarts després de més de sis hores de reunió en la tercera mediació que empresa i treballadors han mantingut al departament de Treball. Ramírez ha explicat que es tracta d'un "acte de confiança" amb la companyia després que hagi fet una "concreció molt clara sobre els punts que reclamava el comitè". L'acord encara no està tancat i representants dels treballadors i Iberia s'han emplaçat a una propera reunió a l'aeroport del Prat divendres a les 10h per continuar amb la negociació d'aspectes específics que afecten els treballadors de l'aeroport de la capital catalana. Els treballadors de terra d'Iberia denuncien que han d'allargar les seves jornades laborals per atendre passatgers de Vueling, que forma part del mateix grup que Iberia, perquè la companyia programa operacions que no pot assumir.

Summary: ACTUALIZACIÓ:Menys vols als aeroports per la vaga de Ryanair i sense taxis a Barcelona dimecres i dijous


El Tribunal Suprem no ha admès a tràmit el recurs de la defensa de l'acusat i per tant confirma la sentència de l'Audiència de Lleida que va condemnar el novembre de 2015 a 6 anys de presó per un delicte de temptativa d'homicidi un veí de Tàrrega de 24 anys i d'origen dominicà que va agredir-ne un altre de 37 anys i nacionalitat espanyola amb un ganivet de grans dimensions. Els fets van tenir lloc el 7 d'abril de 2014 cap a les 11 de la nit arran d'una baralla entre l'agressor i l'agredit que va començar al pàrquing de la víctima. La fiscalia demanava per a l'acusat 8 anys de presó per un delicte de temptativa d'homicidi i la defensa l'absolució o subsidiàriament sis mesos de presó per un delicte de lesions amb els atenuants de trastorn mental transitori i reparació del dany. La sentència també estableix que l'acusat indemnitzi la víctima amb 30.000 euros i li prohibeix acostar-se a ella a menys de 100 metres durant 7 anys. Els fets van tenir lloc el 7 d'abril de 2014. Segons van declarar els implicats, la víctima va anar a dormir a casa l'acusat perquè es coneixien de coincidir per Tàrrega i no tenia on dormir aquella nit. Abans d'anar a dormir, la víctima va demanar l'acusat que li ensenyés com s'obria la porta perquè al dia següent havia de matinar per marxar a treballar i quan estaven a baix al pàrquing, el va apunyalar. "Em va apunyalar per l'esquena sense dir-me res i sense raó", va assegurar al judici, i va afegir que creu que la intenció de l'acusat era matar-lo tot i que no sap perquè.  L'home, que va rebre 8 punyalades al tòrax i els braços, tal com va explicar la doctora forense, va aconseguir fugir del lloc dels fets, saltant ferit pel balcó, situat a uns dos metres i va pujar al cotxe d'un noi que passava per allà en aquell moment i que el va traslladar al CAP de Tàrrega, des d'on va ser traslladat després a l'Hospital Arnau de Vilanova de Lleida, on va haver de ser intervingut quirúrgicament. El conductor, un noi de 22 anys, va declarar que no va veure ningú més, tot i que el ferit va assegurar que després d'apunyalar-lo a casa, l'acusat el va perseguir pel carrer amb una pala. Dues veïnes van declarar que sí que van veure algú carrer avall amb una pala però que no saben qui era perquè era de nit i la persona que corria duia una dessuadora amb caputxa. La declaració de les veïnes reforçava, segons la Sala, la versió de la víctima, que consideraven creïble.

Summary: El Tribunal Suprem confirma els 6 anys de presó pel veí de Tàrrega que en va apunyalar un altre al pàrquing de casa seva


El bus turístic de Barcelona estrena aquest divendres a la nit un recorregut especial pels principals escenaris amb il·luminació nadalenca a la ciutat. L'Ajuntament de Barcelona, a través de TMB i Turisme de Barcelona, tindrà en marxa l'anomenat Bus Night Tour, els divendres, dissabtes i diumenges del 29 de novembre al 4 de gener. El bus de dos pisos sortirà de plaça Catalunya i farà un recorregut d'hora i mitja. El preu del bitllet és de 15 euros per als adults i de 10 euros per a nens i nenes d'entre 4 i 12 anys. El regidor de Turisme, Xavier Marcé, ha explicat que la iniciativa del bus s'emmarca en el conjunt d'accions que el consistori està engegant juntament amb els comerciants per incentivar el comerç. "L'objectiu és crear una atracció que miri d'ampliar els atractius de la ciutat per la seva activitat de Nadal", ha dit en una breu atenció als mitjans. En relació als aldarulls i les concentracions al centre de la ciutat per a manifestacions i protestes, Marcé ha recordat que enguany les circumstàncies han "conjurat" tots els actors per fer una sèrie d'accions especials.  Amb tot, Marcé ha precisat que els indicadors diuen que els aldarulls no han creat cap canvi en les dades turístiques a la ciutat, més enllà de la setmana després de la sentència.  "Tenim indicadors generals que les xifres tornen a ser les d'abans dels aldarulls", ha dit. En qualsevol cas, ha confiat que el recorregut nadalenc del bus nocturn sigui un èxit i pugui repetir-se l'any vinent.

Summary: El bus turístic de Barcelona estrena aquest divendres un recorregut nocturn pels escenaris de Nadal a la ciutat


Les comunitats autònomes acorden fer la prova a persones ingressades amb afectacions respiratòries per causa desconeguda ACN Madrid.-El ministeri de Sanitat recomana ara no viatjar als països i zones de "risc" de coronavirus si no és "imprescindible". Així ho ha afirmat aquest dimarts el ministre Salvador Illa, que ha explicat que s'ha acordat ampliar les zones considerades de "risc". Actualment s'hi consideren la Xina, amb especial atenció a la província on es va originar el virus, Corea del Sud, el Japó, Singapur, l'Iran i les regions italianes de la Llombardia, el Vèneto, el Piemont i l'Emília-Romanya. D'acord amb els protocols, totes les persones que presentin els símptomes habituals d'una grip i que en els 14 dies anteriors hagin estat en alguna d'aquestes zones hauran de contactar amb les autoritats sanitàries i sotmetre's a una prova. També s'ha acordat que a partir d'ara també es faci el test de coronavirus a les persones ingressades en centres sanitaris a l'Estat amb afectacions respiratòries per causa desconeguda. Per altra banda, Illa ha recomanat a les persones amb nacionalitat espanyola que siguin en alguna zona de risc, com és el cas especialment al nord d'Itàlia, que "atenguin els consells de les autoritats sanitàries de la regió". "El sistema italià té professionals molt competents", ha assenyalat insistint que per ara seguir les recomanacions locals és "més que suficient". En aquest cas, ha recomanat el mateix a tots aquells que hagin de viatjar sí o sí a alguna de les zones o països de risc, sigui per motius professionals o d'un altre tipus. Amb tot, ha repetit que el "sentit comú" aconsella no anar-hi si no és un viatge "imprescindible". Un altre dels acords d'aquest dimarts és el de "reforçar" les mesures per a la detecció precoç de possibles casos importats. En aquest sentit, ha dit, es reforçarà la informació en ports i aeroports amb material informatiu per detectar les persones que vinguin de les zones de risc. Escenari de "contenció" Per últim, Illa ha assegurat que en la reunió amb els responsables territorials de salut també han dissenyat quins seran els protocols si els escenaris varien de l'actual. Amb tot, ha rebutjat avançar-ne detalls apuntant que "no seran mesures molt diferents" a les preses per altres països i ha remarcat que l'escenari actual és "de contenció". "No hi ha transmissió comunitària acreditada a l'Estat, per tant, estem en una fase de contenció", ha afegit recordant que els tres casos positius a Espanya són importats. Per això, ha dit, de moment no calen mesures addicionals més enllà de les que s'han consensuat. A més, ha demanat "no caure en alarmismes" i ha indicat que ara per ara no és necessari l'ús de la mascareta. El ministre socialista també ha volgut destacar que Espanya té un sistema de salut "robust" i "preparat" i que hi ha un "bon treball de coordinació" amb totes les comunitats autònomes.  A més, ha anunciat, han coincidit que en el marc de traslladar a la ciutadania una informació "veraç" duplicaran les reunions diàries de seguiment i també es faran compareixences diàries per actualitzar la informació. Els criteris que guien el ministeri de Sanitat, ha conclòs, són els mateixos que fins ara i impliquen prendre les decisions amb l'objectiu de protegir la salut pública i amb una coordinació "estretíssima" amb les comunitats autònomes. Illa ha comparegut davant dels mitjans després d'una reunió extraordinària del Consell Interterritorial del SNS.

Summary: El ministeri de Sanitat recomana no viatjar als països i zones de "risc" de coronavirus si no és "imprescindible"


El president del PPC, Alejandro Fernández, ha felicitat el ja nou alcalde de Badalona, Xavier García Albiol. "L'alcaldia de Xavier García Albiol respon a la perfecció a la idea de justícia poètica", ha assegurat a Twitter. El desacord entre Guanyem Badalona i el PSC, que durant setmanes treballaven per un acord que privés Albiol de l'alcaldia, ha fet que el dirigent popular hagi resultat investit com a cap de la llista més votada a la ciutat a les darreres eleccions. La victòria d'Albiol, ha dit Fernández, "és molt merescuda, molt treballada i el millor per a Badalona".

Summary: Alejandro Fernández felicita Albiol per haver recuperat l'alcaldia de Badalona: "Justícia poètica"


L'Associació de Familiars d'Alzheimer del Montsià, la gerència territorial de l'ICS Terres de l'Ebre i l'Ajuntament d'Amposta posaran en marxa l'Escola de Cuidar. Començarà a funcionar a Amposta el dia 8 de març i té la voluntat de donar suport a les persones cuidadores no professionals que atenen de manera continuada persones en situació de dependència o discapacitat. L'escola naix de l'experiència del programa Cuidador Expert que es va fer a la ciutat el passat novembre i desembre. El projecte formatiu i de suport mutu vol proporcionar les habilitats necessàries a la persona cuidadora per millorar la seva qualitat de vida i facilitar les eines que li permetin viure positivament l'experiència de cuidar.

Summary: Els familiars de malalts d'Alzheimer del Montsià impulsen una nova "Escola de cuidar"


El secretari general de Ciutadans (C's), José Manuel Villegas, ha assegurat que la seva formació "defensa una Espanya de futur i que això només s'aconsegueix defensant la dignitat dels pensionistes". En declaracions als mitjans des de la plaça Colón de Madrid, Villegas ha insistit en la necessitat de "reduir l'IRPF a les pensions més baixes" i ha assegurat que el seu partit ho "lluitarà" en les negociacions dels Pressupostos Generals de l'Estat (PGE)" quan "el PP deixi de protegir els seus imputats per corrupció". En aquest sentit, Villegas ha subratllat la importància d'"assegurar una millora en la tributació dels pensionistes amb aquestes deduccions fiscals que suposarien entre 30 i 50 euros més en la butxaca dels ciutadans". Pel secretari general de la formació taronja "les pensions són un tema d'Estat" i ha apel·lat a la responsabilitat dels partits per "aconseguir un acord que asseguri un sistema de pensions en el futur". Villegas ha assistit aquest dissabte a la concentració convocada per Societat Civil Catalana (SCC) i ha assegurat que per la seva formació "era important" donar suport a un acte que "defensa una Espanya plural i diversa, però unida". Amb la seva presència, el secretari general de C's ha dit que volgut expressar "el sentiment de milers de catalans que volen seguir pertanyent al mateix projecte comú espanyol i europeu".

Summary: C's diu que defensarà la "dignitat dels pensionistes" en els PGE quan el PP "deixi de protegir els seus imputats"


Els Mossos d'Esquadra van detenir el 29 de gener a Martorell un avi i el seu net per tràfic de drogues. Tenen 87 i 30 anys i són veïns del mateix municipi. La investigació va començar el 14 de gener, quan els agents van tenir coneixement de la localització de 33 bossetes de marihuana a l'interior d'una motxilla que estava amagada en una zona comuna del replà d'un edifici de Martorell, a la zona d'armariets. Els agents van detenir el propietari de la bossa uns dies més tard al carrer. Li van intervenir llavors onze embolcalls de cocaïna, vuit peces de haixix, disset bossetes de marihuana i bitllets fraccionats. Unes hores més tard, van comprovar que el seu avi sortia del domicili del detingut amb una bossa que contenia cocaïna. En concret, els agents van comprovar que portava una caixa amb dues peces de cocaïna d'un pes aproximat de 100 grams. L'home va quedar detingut com a presumpte autor d'un delicte de tràfic de drogues. El jutjat de guàrdia va autoritzar una entrada judicial al domicili del jove detingut, on els investigadors van trobar una peça de haixix d'uns 40 grams, una bàscula de precisió i bossetes i retalls de plàstic utilitzades per preparar les dosis. L'home va quedar en llibertat després de declarar en seu policial a l'espera que el citi el jutge. El net va passar a disposició judicial i el jutge va decretar la seva llibertat amb càrrecs.

Summary: Detenen un avi i el seu net per tràfic de drogues a Martorell


Els efectius del SEM no han pogut fer res per salvar-li la vida ACN Sant Feliu de Guíxols.-Un home de 78 anys ha mort ofegat aquest dilluns al matí a la Platja de Sant Pol de s'Agaró, al terme municipal de Sant Feliu de Guíxols (Baix Empordà). Segons Protecció Civil, l'avís s'ha produït poc després de les nou del matí quan uns testimonis han alertat al 112 que un home es trobava inconscient a l'aigua i que havia estat traslladat fins a la platja. Els efectius del Sistema d'Emergències Mèdiques (SEM), que han traslladat un helicòpter i una ambulància fins al lloc, no han pogut fer res per salvar-li la vida i l'home, de nacionalitat espanyola, ha mort a la platja. A l'hora dels fets, encara no hi havia vigilància. Es tracta de la tercera víctima mortal en una platja catalana en les darreres hores després que un home de 56 anys, de nacionalitat espanyola, perdés la vida a la platja de la Mota de Cubelles ahir al vespre i una menor morís a la nit la Platja del Far de Vilanova i la Geltrú, quan es trobava a la zona d'espigons. Amb aquestes tres morts d'aquest diumenge, 17 persones han perdut la vida a les platges catalanes, deu més que el 2016 en aquestes mateixes dates, quan aleshores eren 7 víctimes.

Summary: Mor ofegat un home de 78 anys a la platja de Sant Pol, a s'Agaró


L'hospital Sant Joan de Reus ha decidit restringir l'aigua de l'aixeta als pacients immunodeprimits –que tenen debilitat el sistema immunològic- de dues de les sis àrees d'hospitalització després que en l'última anàlisi rutinària del circuit d'aigua es detectés un punt positiu de legionel·la dels 32 que s'analitzen habitualment, segons han indicat fonts del centre sanitari. Després de detectar aquest punt positiu, la comissió de malalties infeccioses de l'hospital va determinar la mesura. Les mateixes fonts indiquen que la resta de pacients poden utilitzar l'aigua amb normalitat. També han subratllat que es tracta d'una mesura de caràcter preventiu i que no hi ha cap pacient afectat. Després de detectar la infecció de legionel·la, el centre hospitalari ha pres les mesures que toquen per protocol i ara s'està a l'espera dels resultats de les últimes mostres per poder aixecar la restricció. S'espera que aquests resultats arribin en qüestió de dies.

Summary: Restringeixen l'aigua sanitària a algunes seccions de l'hospital de Reus per una infecció de legionel·la


Milers de persones s'han manifestat aquest Onze de Setembre a la tarda pel centre de Barcelona convocades per l'esquerra independentista amb el lema 'Organitzem el poder popular. Cap a la independència no hi ha dreceres', reivindicant l'organització de les bases independentistes per aconseguir la secessió de forma efectiva mitjançant la desobediència. A més, han reivindicat una societat feminista, ecologista, socialista i anticapitalista. Els manifestants han sortit poc abans de les 7 de la tarda de la plaça Urquinaona, han passat pel carrer Trafalgar, el passeig Lluís Companys i el carrer Comerç, amb crits i pancartes a favor de la independència i contra el capitalisme, i han acabat davant del Mercat del Born, on s'ha fet l'acte polític. A l'inici de l'acte s'ha escoltat una gravació d'àudio  de l'exdiputada cupaire Anna Gabriel, que ha reclamat autocrítica i ha criticat indirectament sobretot ERC i JxCat, a qui ha demanat que diguin la veritat i que facin allò que diuen en públic en comptes d'ajudar a assentar les bases "del règim del 78". Gabriel ha dit que "no hi ha dreceres" cap a la independència, sinó només treball i organització populars, i ha instat la ciutadania a lluitar contra "l'exepcionalitat" de la pobresa, els refugiats, els represaliats polítics, el masclisme i la destrucció del medi ambient. En resum, ha demanat "menys capitalisme i més solidaritat, feminisme, socialisme i ecologisme". La diputada  de la CUP al Parlament Natàlia Sànchez, la portaveu d'Arran, Núria Martí, i la de l'SEPC, Laia Casas, han criticat també la "reculada del Govern" i l'acceptació de la repressió política per part d'ERC i JxCat. Segons l'esquerra independentista, "sense desobediència no hi ha independència", i asseguren que l'1-O es va poder dur a terme gràcies a "l'autoorganització". De fet, han dit que "amb l'estat no s'hi pacta, a l'estat se'l combat" i que cal "trencar el tauler  de negociació" i aconseguir una amnistia a tots els polítics presos i exiliats. "Ens cal construir més poder popular", no només per aconseguir la  independència, sinó també per lluitar contra el racisme, el feixisme i el capitalisme en general. Així  mateix,  han criticat l'anomenada 'Llei Aragonès', l'increment de taxes universitàries, els Mossos d'Esquadra i projectes urbanístics com el Castor, l'allargament de l'autopista C-32, els Jocs Olímpics d'Hivern, els creuers als ports de Barcelona i Palma o el BCN World. Durant l'acte hi ha hagut l'actuació musical de Ca la Bruixa, Estrela Roja de Benimaclet, la Muixeranga de Barcelona i la intervenció de representants del grup  de treball contra  els Jocs Olímpics d'Hivern al Pirineu, el Sindicat de Barri del Raval, el sindicat COS i la plataforma pel dret universal a l'avortament a Catalunya. També s'ha escoltat una  gravació sonora d'Adrià Carrasco, dels CDR, exiliat  a Brussel·les, que ha reivindicat la continuïtat de la lluita independentista i ha reclamat la seva absolució.

Summary: L'esquerra independentista reivindica la desobediència i l'organització de base per aconseguir la secessió


Les autoritats espanyoles “haurien de fer front a les deficiències del sistema de vot per correu”, especialment pels ciutadans que viuen a l’estranger, segons un informe de l’Organització per a la Seguretat i la Cooperació a Europa (OSCE) elaborat conjuntament amb l’Oficina per a les Institucions Democràtiques i els Drets Humans (ODIHR). El text inclou les conclusions de la missió d’observació electoral que l’OSCE i l’ODIHR van fer a l’Estat per les eleccions del 20-D, i també critica les “interferències polítiques” a la televisió i la ràdio públiques espanyoles així com el model de quotes durant la cobertura de la campanya electoral.  L’informe explica que de l’1,8 milions de ciutadans de l’Estat que viuen a l’estranger, només 161.228, o un 8,57%, van registrar-se per votar per correu. D’aquests, finalment només 88.900 van votar realment, tot i que el text admet que les autoritats tampoc “no tenen informació de quantes paperetes van arribar tard i, per tant, no les van comptar”.   La missió de l’OSCE/ODIHR assegura a l’informe que va rebre queixes de diverses organitzacions de la societat civil que “culpaven les autoritats per haver fracassat a l’hora de resoldre la rebaixa significativa de vot des de l’estranger el 2011, quan es va començar a notar per primera vegada”. “La disminució sembla estar causada per diversos factors, inclòs el requeriment d’haver-se de registrar, però també les dates límit excessivament estrictes, els problemes dels serveis postals estrangers o una campanya d’informació pels votant ineficient”, assegura el text.  Mitjans de comunicació Els experts de l’OSCE/ODIHR també dediquen un llarg apartat de l’informe a la situació dels mitjans de comunicació a l’Estat espanyol. El text assegura que hi ha preocupació que la pressió econòmica en alguns mitjans de comunicació “hagi provocat casos d’autocensura en els periodistes”, cosa que “perjudica la seva independència editorial i credibilitat”.  L’informe també recull queixes de la “pressió política” als mitjans públics, especialment a la televisió pública espanyola, TVE. Els experts van ser informats que “la cobertura de les notícies de les eleccions estava influenciada per editors nomenats pels seus vincles polítics, i no pas pels seus mèrits”.   “S’hauria de considerar revisar el mètode de seleccionar els membres del consell executiu de RTVE amb l’objectiu de protegir aquest mitjà públic de la interferència política i garantir uns estàndards de professionalisme i d’independència editorial”, remarca l’informe.  A més, l’OSCE/ODIHR també recomana crear una “autoritat audiovisual independent” a Espanya. A l’estil del CAC a Catalunya, es tractaria que l’organisme “garantís la transparència i el pluralisme del sector de la televisió”. A més, també hauria “d’emetre llicències, fer monitoratge dels mitjans, i de les queixes durant les campanyes electorals”.  L’informe parla també, específicament, del model de quotes informatives durant la campanya electoral. “Alguns periodistes, representants de partits petits i membres de parlaments d’algunes de les comunitats autònomes van criticar el sistema rígid de distribuir la cobertura entre els diversos candidats”, assegura el text. I recomana que es posi en marxa nova legislació per “permetre que la cobertura de les campanyes electorals per part dels mitjans públics es faci  basant-se en la discreció editorial i no en fórmules d’espai”. Això sí, destaca que tots els convidats han de ser “tractats iguals”.  L’informe també recomana a les autoritats espanyoles que “garanteixin el total compliment dels drets de llibertat d’expressió, associació i unió pacífica” i que qualsevol restricció “sigui proporciona i mínima”, d’acord amb els estàndards internacionals. El text es refereix, de fet, a les “preocupacions” que ha despertat a l’Estat espanyola la Llei de Seguretat Ciutadana, i cita també els dubtes sobre si la llei de partits podria “interpretar-se com si inclogués els partits que, a través de mitjans pacífics, busquen objectius polítics que poden ser percebuts coma similars als del grup terrorista”:  L’OSCE/ODIHR també proposa una “revisió del marc legal per incrementar la transparència de la feina de l’administració electoral”. “El comitè hauria de fer les seves reunions en sessions obertes als observadors i als periodistes, i totes les seves decisions s’haurien de publicar”, constata.

Summary: L’OSCE critica Espanya per les “deficiències” del vot des de l’exterior i exigeix canvis


Els sindicats USTEC-STEs, CCOO, ASPEPC-SPS, CGT i UGT criden la comunitat educativa a mobilitzar-se en contra de les polítiques del Departament d'Ensenyament amb diverses concentracions aquest dimecres a Tortosa, Barcelona, Tarragona, Girona, Manresa i Sabadell. A Lleida, on dimecres és festiu, la protesta serà dijous. Els sindicats exigeixen el retorn a l'horari lectiu de 18 hores a Secundària i 23 a Primària i la substitució de tot el personal des del primer dia de la baixa i des de l'1 de setembre. També demanen al Departament que retiri l'extensió del pla pilot del Decret de Plantilles, que no tanqui cap aula en l'ensenyament públic i que en redueixi les ràtios. Els sindicats han subratllat que les concentracions de dimecres són "l'inici d'un procés" de mobilitzacions en què no descarten aturades i han avisat d'accions "més contundents" de cara al començament del curs escolar.

Summary: Els sindicats criden la comunitat educativa a mobilitzar-se dimecres en contra de les polítiques del Departament


El govern espanyol ha convocat d'urgència per aquest divendres a les 11h un comitè de crisi amb responsables dels ministeris de l'Interior i de Foment per abordar la vaga dels vigilants dels accessos de seguretat a l'aeroport del Prat. A la trobada, que tindrà lloc a la Delegació del Govern a Barcelona, s'estudiaran "totes les alternatives per garantir la seguretat, l'ordre públic i la mínima afectació a ciutadans i turistes", tal com ha afirmat en roda de premsa el ministre de Foment, Íñigo de la Serna. El ministre ha criticat que l'opció votada majoritàriament en l'assemblea dels treballadors d'Eulen d'un plus salarial de 250 euros per 15 pagues "multiplica en més del 50%" la proposta de mediació que havia fet el Departament de Treball. Tal com ha informat el ministre, a la trobada hi assistiran el secretari d'Estat d'Infraestructures, Julio Gómez-Pomar; el president d'Aena, José Manuel Vargas; la directora de l'aeroport, Sonia Corrochano; el delegat del govern espanyol, Enric Millo; responsables del ministeri de l'Interior i la Guàrdia Civil i de l'advocacia de l'Estat.  El ministre ha criticat que els treballadors no hagin portat a votació només la proposta que es va acordar amb la mediació del Departament de Treball (un plus salarial de 200 euros per 12 pagues), sinó que s'hagin aportat altres opcions que no es van tractar a les reunions amb l'empresa, la Generalitat i Aena. "El que s'ha votat és una proposta que refusa la mediació (...) El procés ha fracassat", ha subratllat.  El titular de Foment ha posat de manifest que Eulen ha augmentat en un "660%" la seva proposta inicial per intentar arribar a un acord: "Ha passat dels 30 euros inicials [de plus salarial] fins acceptar els 200" proposats per la Generalitat. Mentrestant, al ministre no li sembla "lògic" que els treballadors hagin votat noves propostes d'alces salarials que no s'havien parlat a la mediació.  De la Serna ha lamentat que amb la decisió dels treballadors es "prolongui una situació terrible" i ha dit que és "inexplicable" que una representant dels treballadors digués als empleats que calia provocar "quantes més cues millor". "És inexplicable que s'hagin produït cues de més de dues hores", ha afegit.  El ministre ha defensat de nou que, tot i que Eulen sigui una subcontracta d'Aena, es tracta d'un conflicte laboral entre dues parts: l'empresa i els treballadors. I ha reiterat també que, quan es va fer la licitació, l'oferta d'Eulen només era un 2% inferior en termes econòmics que la de l'altra companyia que també va optar al concurs.  Eulen fa el servei de vigilància als filtres de seguretat de l'aeroport del Prat des de l'any passat.  Aquest divendres i diumenge els filtres d'accés de l'aeroport del Prat viuran una nova vaga parcial de 4 hores repartides en diverses franges horàries al llarg del dia. Si no hi ha cap canvi d'última hora, a partir del dia 14 d'agost l'aturada serà indefinida i de 24 hores per jornada.

Summary: El govern espanyol convoca d'urgència un comitè de crisi per abordar la vaga al Prat


El Festival Internacional de Màgia de Badalona - Memorial Li-Chang celebra aquest any la 19a edició amb propostes d'una cinquantena de mags locals i internacionals. Un dels punts forts serà l’espectacle 'Embrossa’t', dirigida per Teia Moner, guanyadora de la Menció Honorífica l'any passat. També destaca el número de l'il·lusionista porto-riqueny Reynold Alexander que, en homenatge a Chung Ling Soo, atraparà amb la boca una bala disparada per una arma de foc real durant la Gala Internacional del festival, que tindrà lloc el 22, 23 i 24 de febrer al Teatre Zorrilla. També programa l’artista xinesa Huang Zheng, el jove artista gallec Dani Polo, que farà aparèixer para-sols al ritme dels Beach Boys i el duet còmic Los Taps, que canviaran de vestuari fent ús de la màgia.  El mag francès Néstor Hato, premiat en l’últim Congrés Mundial de Màgia 2018, presentarà a Badalona jocs de cartes de la seva pròpia creació. El presentador de la Gala Internacional de Màgia serà l’humorista i mag Isaac Jurado. Màgia i dansa de Brossa L’espectacle es basa en la poesia visual del dramaturg i artista plàstic Joan Brossa, combinant màgia i dansa, però també titelles, ombres i projeccions en una experiència única i diferent. Una obra que commemora el centenari del naixement del poeta català i recorda l’amistat que compartia amb el badaloní Li-Chang. L’espectacle es podrà veure diumenge 17 de febrer, a partir de les 18 hores, al Teatre Principal de Badalona.  El festival també proposa espectacles d’èxit que s’han anat consolidant durant les darreres edicions a la Gala Màgia i Humor, en format de cabaret, que encetarà el certamen el proper 9 de febrer al Teatre Principal. L'acte està presentat per l’actriu Yolanda Ramos i comptarà amb els números dels mags Gerard Borrell i Pere Rafart.  El 19è Festival Internacional de Màgia clourà el diumenge 3 de març, al Teatre Blas Infante, amb la també tradicional Gala Solidària de Màgia amb un recull del talent de la nova pedrera de joves mags de Catalunya. L'acte destinarà la recaptació a un projecte per fer arribar la màgia al Senegal. Primera edició del premi Jove Li-Chang El festival impulsa per primera vegada el Premi Jove Li-Chang, que s'atorgarà a Álvaro Cortés. El guardó s’atorgarà en el Festival Màgicus, que celebra anualment l’associació cultural i esportiva Lluïsos de Gràcia. L’objectiu d’aquesta iniciativa és seguir potenciant joves mags que han de nodrir el futur del sector de la màgia catalana. Menció Honorífica per a Toni Cachadiña La menció honorífica dins del Memorial Li-Chang, que es concedeix cada any a una personalitat o empresa que ha dedicat la carrera artística i trajectòria professional a la màgia, s’atorga aquest any a Toni Cachadiña, aficionat al il·lusionisme des de fa més de 60 anys.   Tot i no dedicar-se professionalment a la màgia, Cachadiña ha aconseguit guardons i reconeixements comparables amb els dels millors professionals. De fet, és un dels pocs mags a la història en haver aconseguit dues vegades un premi mundial (3r. Premi Mundial de Cartomàgia al Congrés Mundial de Màgia –FISM- de Paris el 1973, i el 2n Premi Mundial de la mateixa categoria a Viena l’any 1976), un fet que el situa entre els millors cartomags del món al costat de figures com Juan Tamariz. La distinció es lliurarà públicament durant el transcurs de la Gala Internacional de Màgia del 22 de febrer. En la presentació del certamen, Cachadiña ha celebrat el premi i ha reivindicat l'ofici de mag, assegurant que la màgia "fa ús de la il·lusió" i "no enganya mai a ningú".  La màgia prendrà els carrers  El Festival Internacional de Màgia de Badalona també ofereix la possibilitat de participar en diverses activitats organitzades en varis punts de la ciutat amb la intenció d’omplir de màgia els seus carrers.  El festival també inclou la celebració de la 3a Trobada de Mags de Catalunya. L’acte comptarà amb una animació itinerant de màgia a càrrec de l’Andrew i el bagul màgic i un espectacle amb més de vint mags de diverses associacions de Catalunya.

Summary: Atrapar una bala amb la boca, fer aparèixer para-sols i la poesia visual de Brossa centren el Festival de Màgia de Badalona


Un dels diaris noruecs amb més circulació, ‘Verdens Gang’ (VG), ha afirmat que “el conflicte d’alliberament català” és “un afer per a Europa”. En un reportatge sobre els familiars dels polítics independentistes empresonats, el rotatiu afirma que Europa s’ha vist “arrossegada” al conflicte i posa com a exemple l’acte de divendres passat a l’Ateneu Barcelonès en què una trentena d’eurodiputats van presentar la plataforma Diàleg UE-Catalunya per donar suport als presos. ‘Verdens Gang’ també afirma que l’Estat espanyol “viu la pitjor crisi política dels últims 40 anys”. “Pares de famílies a la presó: creuen que per molt temps” és el titular de l’article publicat a VG, líder al país escandinau en la seva versió on-line amb gairebé dos milions de lectors al dia segons un ens del ministeri de Cultura noruec. El rotatiu apunta que les parelles i fills dels setze líders independentistes catalans que són “a l’exili o a la presó” es preparen per viure “molts anys” en la situació actual. També dona veu a la parella de Raül Romeva, Diana Riba. “El problema real per la família, és sens dubte, la distància. Si estigués més a prop de nosaltres, seria més fàcil, especialment pels nens”, diu Riba al diari noruec. També explica a VG que ella i els seus dos fills només visiten Romeva a Estremera un cop al mes, quan es poden trobar dues hores en un vis-a-vis sense un vidre pel mig. El motiu és que “12 hores en tren o en cotxe són difícils per als nens”. Riba diu que els familiars de polítics empresonats i a l’estranger s’han organitzat “a llarg termini” i que el cas judicial és “polític”.  ‘Verdens Gang’ també parla amb la dona de Jordi Sànchez, Susanna Barreda, que també lamenta la distància que separa el diputat de Junts per Catalunya de la seva família. “No sé quant de temps estarà en Jordi a la presó, ni quantes vegades haurem de recórrer 1.300 quilòmetres per veure’l a través d’un vidre durant 40 minuts”, assegura. “Però sóc forta i crec que això acabarà bé perquè no han fet res il·legal”, afegeix Barreda.

Summary: Un diari noruec publica un reportatge sobre “pares de famílies a la presó” referint-se als líders catalans empresonats


Els 17ns Premis Ràdio Associació han distingit aquest dimarts la productora d’El Matí de Catalunya Ràdio’, Núria Ventura, com a millor professional de l’any, i l’espai ‘Islàndia’ d’Albert Om a RAC1, com a millor programa de ràdio. El millor programa de ràdio local ha estat per ‘‘Les transmissions del Club Patinatge Artístic Olot’, de Ràdio Olot, emissora que també ha estrenat el nou Premi a la Integració per les seves transmissions de futbol de la Unió Esportiva Olot. L’altra novetat, el nou Premi a l’Excel·lència, ha recaigut en els darrers 9 minuts de la transmissió del partit FC Barcelona-PSG de Joan Maria Pou, a RAC1. Els premis de Ràdio Associació de Catalunya han distingit amb mencions d’honor a Jordi Hurtado, Elisenda Roca, Joan Albert Argerich i la pròpia associació ACR.

Summary: La productora de Catalunya Ràdio Núria Ventura, ‘Islàndia’ (RAC1) i Ràdio Olot, Premis Ràdio Associació


Guanyem Girona acusa l'equip de govern municipal de tenir una gestió "altament ineficient" perquè, al llarg del 2018, no van executar "bona part" de les partides considerades "clau" en els pressupostos d'aquell any. El cap de llista, Lluc Salellas, ha assegurat que és incomprensible que el mateix govern situés onze projectes com a prioritaris quan van presentar els números per al 2018 però que, després, durant l'exercici, no dediquessin "ni un euro" a allò previst. "El que esperem és que allò que es digui es faci, no es pot enganyar el ciutadà", ha afirmat Salellas. Entre els projectes que no es van fer l'any passat, Guanyem Girona destaca la biblioteca de la Casa de Cultura, el tancament de la pista coberta a l'escola Cassià Costal o la reforma de l'antic edifici de la UNED.

Summary: Guanyem Girona acusa el govern de ser "altament ineficient" i no executar "bona part" de les partides "clau" del 2018


El Departament de Salut ha considerat "aïllats" la vintena de suposats casos de discriminació lingüística en el que va de 2019 a Centres d'Atenció Primària i hospitals de Catalunya que ha denunciat la Plataforma per la Llengua. Són presumptes confrontacions de metges amb pacients motivades per la llengua, principalment perquè els facultatius no entenen el català i els pacients no volen canviar d'idioma. Salut recorda que com a responsable de vetllar perquè el català sigui llengua vehicular al sistema sanitari facilita als professionals el coneixement de la llengua i ofereix informació i un curs gratuït de català per als estudiants de fora de Catalunya que vénen a fer-hi la residència. Tot plegat després que la Plataforma per la Llengua hagi denunciat un "increment" de casos de discriminació lingüística a pacients en centres de salut catalans, que, segons subratlla, són "sistemàtiques" i "no s'investiguen". Salut admet que malgrat els "esforços", hi pot haver "casos aïllats" que són "analitzats" i als quals es busquen "solucions". En aquest sentit, des del Departament s'assegura que es fa un seguiment periòdic amb la Plataforma per la Llengua per "detectar i resoldre aquests casos". L'entitat ha rebut denúncies de presumptes discriminacions lingüístiques al CAP de les Corts de Barcelona, on s'acusa una metgessa de no voler atendre en català una pacient amb discapacitat psíquica. També a l'hospital de Figueres, on segons la Plataforma un metge va acusar de racista una pacient que no li volia parlar en castellà.  A l'hospital de Mataró, i segons la plataforma, el centre sanitari ha reconegut que fa 17 anys que incompleix la legislació perquè a les seves ofertes de feina no apareix el català com a requisit necessari. I al CAP de Valldoreix l'entitat denuncia que es va denegar l'atenció a un pacient que no volia renunciar a parlar en català. Finalment, a un CAP de Badalona, i segons subratlla la plataforma, no es va voler canviar una metgessa que no entenia el català a una pacient d'edat avançada que tenia dificultats per expressar-se en castellà. Per tot plegat, la plataforma ha demanat que el Departament de Salut "adopti un protocol contra les discriminacions lingüístiques" que prevegi la provisió de cursos de català "obligatoris" per a tots els facultatius.

Summary: Salut considera "aïllats" els suposats casos de discriminació lingüística denunciats per Plataforma per la Llengua


El president de la Cambra de Comerç de Barcelona, Joan Canadell, s'ha mostrat disposat a fer “un pas endavant” cap a la política si hi ha una proposta “d'unitat estratègica” de l'independentisme. En un fil de Twitter en què reflexiona sobre el moment actual del procés independentista, el màxim dirigent de l'ens econòmic ha arribat a la “conclusió” que alguns partits “han canviat l'estratègia”, altres “no veuen com fer-ho” i els que volen “accelerar, sols no poden”. Per això, i davant dels rumors que el situen a primera línia política, Canadell ha afirmat que “si a curt termini” es veiés la possibilitat de “recuperar la unitat estratègica”, es “plantejaria fer un pas endavant, en qualsevol posició” que se li demanés. L'empresari independentista també ha assegurat que en l'entorn actual, el paper del nou secretariat de l'ANC, que aquest diumenge ha tornat a escollir com a presidenta Elisenda Paluzie, “serà clau si és capaç de pressionar els partits cap a un projecte unitari per culminar el procés”.

Summary: Canadell, disposat a fer “un pas endavant” si hi ha una proposta “d’unitat estratègica” de l’independentisme


La CUP ha negat que hi hagi risc de trencament intern tot i que hi hagi opinions diferents al voltant de la investidura, i ha assegurat que mantenen la seva posició inicial de no investir Artur Mas. En roda de premsa, el portaveu de la CUP al Parlament, Albert Botran, ha assegurat que dintre de la formació hi ha hagut debats intensos en altres ocasions i ja eren conscients que això passaria arran dels resultats del 27-S. Al seu parer, sortejar-los de manera positiva "enfortirà" l'organització. Botran ha apuntat que sempre han dit que no investiria Mas, però quan se li ha preguntat si portarien a votació de l'assemblea una proposta que inclogués el seu nom s'ha limitat a dir que "correspondrà valorar-ho en el seu moment".

Summary: La CUP nega ara que hi hagi risc de trencament intern i manté que no investiran Artur Mas


El Departament d'Agricultura posarà en marxa un grup de treball per a donar suport i fomentar la investigació i la innovació que permeti al sector l'exportació de fruita de pinyol a la Xina amb totes les garanties. Així ho ha anunciat aquest dijous el director de Prodeca, Ramon Sentmartí, en el Workshop de la fruita dolça celebrat en el marc de la Fira Agrària de Sant Miquel de Lleida. L'objectiu de la creació d'aquest grup, que té previst reunir-se per primer cop el pròxim mes d'octubre, és reforçar els enllaços entre tots els agents perquè el moviment de la fruita de pinyol sigui el més àgil  possible i poder prevenir les incidències que puguin sorgir al llarg del camí. Cal recordar que l'estat espanyol és el primer del món que ha rebut l'autorització per poder exportar préssec i nectarina a la Xina, "una oportunitat única, però també complexa, que cal saber aprofitar", ha remarcat Sentmartí. Prodeca, com a ens promotor d'exportacions agroalimentàries, coordinarà, com ja està fent en altres sectors, un grup de treball amb els diferents agents que intervenen a la cadena: empreses homologades d'exportació a la Xina, el servei de prevenció en Sanitat Vegetal del Departament d'Agricultura, el servei de Comerç Exterior de Vegetals del Ministeri d'Agricultura, navilieres del Port de Barcelona, representants del Punt d'Inspecció Fronterer, de Duanes,  de l'IRTA, (pel que fa qüestions d'I+D), així com agents i entitats certificadores i empreses logístiques.   El director de Prodeca ha destacat que "Espanya és el primer país del món en poder exportar préssec i nectarina  a la Xina, i aquesta és una oportunitat única, però també complexa, que hem de saber aprofitar". Tot i això, Ramon Sentmartí ha remarcat la necessitat "d'aconseguir que el temps per fer arribar la fruita no superi els 30 dies". Per això –ha afegit- "és imprescindible que productors, certificadors, empreses de logística, tots treballin de forma coordinada per poder aprofitar aquesta nova via comercial".   A banda de la coordinació, tractant-se d'un destí tant llunyà com és la Xina i d'un producte fresc com ara la fruita, s'hauran de valorar molt bé les opcions de transport i de conservació del producte per garantir-ne la seva qualitat en destí. En aquest sentit, el director de Prodeca ha explicat la importància dels estudis desenvolupats per l'IRTA.   Finalment ha recordat que Prodeca ja fa temps que treballa en les relacions comercials amb la Xina i en aquets darrers anys ha establert contactes amb els mercats majoristes xinesos molt valuosos. "Tenim un recorregut fet, i aquest és un capital del qual hem de treure avantatge", ha dit Sentmartí.

Summary: Agricultura crearà un grup de treball per a promoure el comerç de fruita de pinyol a la Xina


La circulació de trens de Rodalies a Plaça Catalunya s'ha restablert al voltant de les quatre de la tarda després que s'hagi verificat que no quedava cap persona ni cap objecte en el túnel fins a Arc del Triomf. Renfe ha fet circular un comboi sense servei entre les estacions de Montcada Bifurcació i L'Hospitalet de Llobregat. Un grup d'uns 150 estudiants en vaga han ocupat aquest matí les vies de tren del servei de Rodalies Renfe a l'estació de Plaça de Catalunya, a Barcelona. Desenes de joves han entrat a l'estació i a la zona de les andanes, i han baixat a les vies, on alguns han caminat uns metres i han impedit el pas de trens. Al voltant de les tres, els manifestants han alliberat les vies.  Els estudiants han participat a la vaga convocada aquest 21-F sota el lema "Buidem les aules, omplim els carrers". Els joves han sortit en manifestació des de plaça Universitat, on havien quedat a quarts d'una.

Summary: Restablerta la circulació de trens de Rodalies a Plaça Catalunya després de l'ocupació de les vies per part d'estudiants


L'Associació Turística d'Apartaments Costa Brava-Prinineu de Girona (ATA) ha demanat als partit polítics de Lloret de Mar (Selva) que els expliquin les propostes que tenen en els seus programes electorals per lluitar contra els apartaments il·legals en el municipi. Des de l'entitat demanen que se'ls tingui en compte a l'hora de dissenyar noves polítiques. De fet, l'ATA ha proposat que l'Ajuntament augmenti les inspeccions als apartaments il·legals i que aquestes siguin més efectives. També han proposat fer un llistat de totes les persones que lloguen habitatges per usos turístics sense tenir-ne llicència i així la policia pugui actuar. Des de l'ATA creuen que el gran nombre d'habitatges turístics sense llicència al municipi fa que la seva imatge quedi afectada negativament.  L'ATA ha començat les trobades amb els diferents partits que es presenten a les municipals per presentar-los aquestes propostes i conèixer les de cada formació.  La primera trobada ha estat amb el PSC.

Summary: L'ATA demana als partits que proposin mesures per lluitar contra els apartaments il·legals de Lloret de Mar


El portaveu de la Plataforma diu que mentrestant carreguen "armes jurídiques" ACN Cambrils.-La Plataforma d’Afectats per la Cooperativa Agrícola de Cambrils ha explicat aquest diumenge que ofereixen ajuda per intentar que la secció de crèdit, ara en preconcurs de creditors, trobi els 9 milions d’euros que falten per desbloquejar els comptes dels clients. “El millor és ajudar-los a aconseguir els diners per evitar que s’arribi a una situació de concurs de creditors, que seria una ruïna per a tothom”, ha assegurat el president de l’entitat, Francesc Siuraneta. L'organització va mantenir una reunió amb representants de la Cooperativa Agrícola divendres i una de les opcions que s’haurien posat sobre la taula és poder “arribar a un acord de retorn amb espera”, és a dir, retornar una part dels diners dels comptes i “la resta, ajornar-ho i finançar-ho”. “És normal que ens ho vulguin oferir perquè és una font que tindrien de finançament”, ha detallat Siuraneta, que ha dit que és una opció que la plataforma hauria d’estudiar en assemblees vinents. Siuraneta ha apuntat que, mentrestant, l’entitat està “carregant les armes jurídiques”.

Summary: Els afectats per la Cooperativa de Cambrils ofereixen ajuda per al refinançament i evitar el concurs de creditors


La companyia La Ruta 40 és l'encarregada de programar l'Espai Lliure del Teatre Lliure fins al gener, fet que els ha permès idear des de zero un espectacle de creació que es podrà veure del 13 de desembre al 12 de gener. Es tracta de 'Reiseführer', una obra que parla sobre el turista, més que el turisme, ja que ho fan a partir de les contradiccions que els genera als integrants de la companyia els seus viatges presents i passats. Alberto Díaz, Albert Prat i Sergi Torrecilla, membres de la companyia independent, són els intèrprets d'un text que han creat amb el director escènic Ferran Dordal, que busca allunyar-se de les narratives convencionals. "Hem acabat descobrint que malgrat podíem fer un pamflet criticant el turisme, ens va semblar més honest fer un espectacle a partir de nosaltres mateixos", ha dit Dordal aquest dimarts a la presentació de l'obra.

Summary: La Ruta 40 viatja al Teatre Lliure amb 'Reiseführer' per transmetre les contradiccions que genera el turisme


L'Ajuntament de Barcelona ha reconegut aquest dimecres que l'augment de la delinqüència a la ciutat és una "realitat". Ho ha dit el comissionat de Seguretat de l'Ajuntament de Barcelona, Amadeu Recasens, durant una comissió que ha abordat la seguretat a la ciutat. Recasens ha assegurat que Barcelona viu una "situació problemàtica no desitjada" i que els delictes que més han augmentat han estat els "de caire patrimonial, els furts i els robatoris". Amb tot, el comissionat de Seguretat ha demanat que no se'n faci un "ús oportunista". Per la seva banda, els grups de l'oposició han reclamat al govern de la ciutat "mesures concretes" contra aquest increment i l'han acusat de "no fer prou" davant d'un "estiu dramàtic". Recasens ha remarcat que l'Ajuntament ha "pres mesures des del primer moment" contra la inseguretat, però ha subratllat que aquesta no només ha augmentat a Barcelona, sinó a la majoria de ciutats catalanes de "més de 30.000 habitants".  "Cal preguntar-nos què ha passat en els darrers mesos, què s'ha fet i què no s'ha fet", ha reconegut el comissariat de Seguretat, que ha precisat que la majoria d'actes han estat a Ciutat Vella. A més, ha reclamat als grups municipals que no posin "en dubte" la professionalitat de la Guàrdia Urbana.   La regidora de Ciutat Vella, Gala Pin, ha dit que l'Ajuntament està fent "uns esforços que no està fent cap altra administració" i ha lamentat que la conselleria d'Interior no destini més Mossos d'Esquadra a la ciutat. Amb tot, ha assegurat que "la seguretat és més complexa que l'àmbit policial" perquè també està relacionada amb "combatre les desigualtats".  L'oposició reclama "més mesures" i "seriositat" El regidor del PDeCat Jordi Martí ha retret a Pin que "doni explicacions de tota la ciutat quan no se'n surt al seu districte". A més, ha dit que l'increment en la delinqüència a la ciutat és "insostenible" i ha apuntat que aquest estiu ha estat "dramàtic". "No podem continuar així", ha indicat. Martí ha criticat que el govern de la ciutat es limiti a demanar la presència de més Mossos d'Esquadra i l'ha acusat de "no fer prou" contra la inseguretat.  El regidor d'ERC Jordi Coronas ha reconegut que la situació és "molt complicada" i ha acusat els membres del govern de la ciutat de reunir-se amb altres administracions per "fer-se una foto i no sortir amb cap mesura concreta". Coronas ha dit que "està clar" que es necessita més presència policial a la ciutat i ha avisat que si no s'aborda la situació "es trigaran anys en arreglar-la".  Per la seva banda, la regidora del PSC Carmen Andrés ha recordat que els veïns tenen "dret a la ciutat" i ha remarcat que "la seguretat no és estrictament policia". A més, ha demanat al Comissionat de Seguretat que "no tregui importància als delictes" que s'han comès a la ciutat i ha exigit que es presenti "un llistat de tot el que ha passat a l'estiu". "S'han produït escenes que no recordàvem en aquesta ciutat", ha dit.  El regidor de Ciutadans Santiago Alonso ha dit que les dades sobre delinqüència a Barcelona són "ben clares" i que "la ciutat cada vegada és més insegura". "Tenim el dubte que la seguretat sigui una de les prioritats", ha retret al membres del govern. A més, els ha demanat que "rectifiquin" per "no carregar-se la ciutat".  A més, el regidor del PP Alberto Fernández ha criticat que no sigui l'alcaldessa de Barcelona, Ada Colau, qui doni explicacions sobre la inseguretat a la ciutat. Fernández ha acusat el govern de Colau de ser "permissiu" amb la inseguretat i l'ha demanat que "reconegui el problema". "Ningú qüestiona la professionalitat de la Guàrdia Urbana", ha precisat.  Per la seva banda, la regidora de la CUP Maria Rovira ha criticat que "un govern d'esquerres demani més policies" a la ciutat i que sigui "incapaç" de "presentar un projecte alternatiu per resoldre els problemes dels veïns". Rovira ha dit que la "conflictivitat social" és una conseqüència de les "desigualtats". "No comprarem ni avui ni mai el discurs que calen més agents policials", ha afirmat, després de dir que s'ha d'"analitzar la realitat que s'amaga darrere de la delinqüència".   El regidor no adscrit Gerard Ardanuy ha destacat que "falta lideratge" en el govern de la ciutat i que "l'estratègia de l'Ajuntament en civisme i seguretat ha fracassat". També ha demanat que es convoqui una cimera amb tots els grups per "cercar una solució". "Siguem seriosos", ha dit. Per la seva banda, el regidor no adscrit Juanjo Puigcorbé ha indicat que en els darrers mesos a la ciutat s'han "passat les línies vermelles" pel que fa la inseguretat.

Summary: L'Ajuntament reconeix un augment de la delinqüència a Barcelona però demana que no se'n faci un "ús oportunista"


Un operatiu conjunt de Mossos d'Esquadra, Guàrdia Urbana de Barcelona i Policia Nacional a les estacions de Metro del voltant del Camp Nou va permetre aquest dimecres al vespre detenir 24 persones i denunciar-ne sis més, gairebé totes vinculades amb furts i robatoris. Els agents es van desplegar en sis estacions de Metro al voltant del Camp Nou, aprofitant la gran afluència de viatgers amb motiu del partit de la Lliga de Campions del Barça contra l'equip alemany del Borussia de Dortmund. L’objectiu va consistir en localitzar carteristes multireincidents actuant in fraganti o cercant víctimes potencials, identificar-los, verificar la seva identitat i comprovar si tenien requeriments pendents i la seva situació administrativa a Espanya. En el temps que va durar l’operatiu, de les 19.30 a les 21.30 hores, es van detenir un total de 24 persones. Quatre van ser detingudes per requeriments judicials de recerca, detenció i ingrés a presó, dos per furt in fraganti i 18 més, totes elles amb múltiples antecedents per delictes contra el patrimoni, en el marc de l’aplicació de la Llei d’Estrangeria. Sis persones més van quedar denunciades, quatre per apropiació indeguda i dues més per furt in fraganti. Aquest dispositiu Draga, el sisè que s’ha realitzat des del 27 d’agost, se suma als altres operatius de patrullatge que es realitzen durant l’any i es mantindrà. En el marc d’aquest dispositiu es va comptar amb la cooperació i col·laboració dels centres i departament de seguretat de TMB Metro.

Summary: Un operatiu policial conjunt a les estacions de Metro properes al Camp Nou deté 24 persones per furts i robatoris


La quarta jornada de la Marató de Donants de Sang 2.0 de Catalunya s’ha tancat aquest dilluns amb 5.455 donacions. Segons els organitzadors de la iniciativa, les reserves de sang han remuntat lleugerament i avui ja se situen a 7 dies, a 3 de la quantitat ideal. En el cas del grups sanguinis 0 negatiu i A negatiu, els que eren més escassos abans de l’inici de la campanya, ja estan a 4 dies. De les persones que han donat sang fins ara, un 28% era la primera vegada que ho feia, un percentatge 10 punts superior al que és habitual en les campanyes de donació de sang. El 30% dels donants té entre 45 i 55 anys i un 10% en té menys de 25. La Marató continua als hospitals fins divendres vinent amb l’objectiu d’aconseguir unes 10.000 donacions. Un altre fet destacat és que l’hospital Trueta de Girona ha multiplicat per 10 les donacions. El Clínic, de la seva banda, és el que més donants ha atès. La Marató de Catalunya és la campanya de donació de sang més gran de l’any. S’organitza tornant de Festes perquè durant aquest període les donacions de sang acostumen a baixar al voltant d’un 25%.  Aquesta campanya especial finalitzarà el divendres vinent dia 20. Tot i això, com que la sang caduca i se n’utilitza tots els dies de l’any, hi ha col·lectes de donació també durant la resta de l’any.

Summary: Més de 5.000 persones ja han donat sang des de l’inici de la Marató


Cellnex Telecom, principal operador independent d'infraestructures de telecomunicacions sense fil d'Europa, i l'empresa Haya Real Estate (HRE), companyia espanyola líder en serveis de gestió de crèdit promotor i actius immobiliaris, han signat un acord de col·laboració en exclusivitat, que té com objectiu identificar ubicacions idònies en els actius immobiliaris gestionats per HRE en entorn urbans i en el seu cas allotjar infraestructures de telecomunicacions que permetin el desplegament de xarxes de telecomunicacions. HRE preveu que més de 13.500 actius immobles de la seva cartera poden ser susceptibles de ser seleccionats en el marc d'aquest acord d'exclusivitat.

Summary: Cellnex signa un acord amb Haya Real Estate per accelerar el desplegament de xarxes de telecomunicacions


L'exfiscal general de l'Estat Jesús Cardenal Fernández (Pesquera de Duero, Valladolid, 1930) ha mort aquest dilluns a Madrid als 88 anys, segons ha informat la Fiscalia General de l'Estat. Cardenal va ocupar el càrrec entre maig del 1997 i abril del 2014, durant els governs presidits per José Maria Aznar. "Volem transmetre el nostre més sentit condol a la família per aquesta pèrdua en nom de tot el Ministeri Públic, al qual va dedicar tota la seva carrera professional durant més de 40 anys", ha assenyalat la Fiscalia en un comunicat, on es detalla la dilatada trajectòria de Cardenal. Llicenciat en Dret l'any 1955 a la Universitat de Valladolid, Jesús Cardenal va ser fiscal de l'Audiència Provincial de Bilbao (durant 37 anys) i fiscal en cap del Tribunal Superior de Justícia del País Basc. Des de la Fiscalia General de l'Estat, Cardenal va oposar-se l'any 1998 a la petició d'extradició del dictador Augusto Pinochet formulada per Baltasar Garzón i l'any 2002 va interposar davant el Suprem la demanda per a la il·legalització de Batasuna, a banda d'iniciar el procés contra el president del Parlament Basc, Juan María Atutxa, per desobediència.

Summary: Mor als 88 anys l'exfiscal general de l'Estat Jesús Cardenal


La incidència s’ha produït a la parada de Vilapicina ACN Barcelona.-La línia 5 de metro ja torna a funcionar en tot el seu recorregut després de la incidència tècnica d’aquest dijous al matí en l’aparell de via a la parada de Vilapicina i que ha interromput el servei entre Maragall i Horta. La incidència s’ha produït poc abans de les deu del matí i ha quedat resolta a un quart de dues del migdia. Mentrestant, des de les 10.05h els combois han circulat de Cornellà Centre a Maragall, per una banda, i entre Horta i Vall d’Hebron, per l’altra. A més, des de la una del migdia els usuaris han pogut utilitzar un servei alternatiu d’autobús per cobrir el tram afectat però que ja s’han anat retirant amb el restabliment normal de la línia. Altres alternatives entre aquestes estacions han estat els autobusos regulars de TMB, a més de les connexions amb altres línies de metro per enllaçar entre Maragall i Vall d’Hebron.

Summary: Restablert el servei a la línia 5 de metro entre Maragall i Horta


Tot i que la investigació continua oberta, els Mossos d'Esquadra treballen amb la hipòtesi que els 10 immigrants trobats aquest dimecres al matí a l'interior d'un tràiler al centre logístic de Mango a Lliçà d'Amunt podrien ser víctimes d'una xarxa d'immigració il·legal. Segons el portaveu dels Mossos d'Esquadra, l'intendent Xavier Porcuna, tot sembla indicar que els immigrants, sis adults, cinc homes i una dona, i quatre menors d'edat d'entre 15 i 17 anys, tots ells d'origen kurd, feia dies que vivien a l'interior del remolc en "unes condicions lamentables" alimentant-se a base de galetes i aigua. Contràriament al que s'havia dit fins ara, el precinte del remolc no estava manipulat i els mossos creuen que les 10 persones hi haurien accedit per una petita obertura situada a la part inferior del remolc. Ara tracten d'esbrinar si van pujar-hi a Turquia o a França i qui els va ajudar. Després de ser atesos a l'Hospital de Granollers, on han pogut menjar i dutxar-se, els quatre adults estan declarant a la comissaria de Granollers, acompanyats de personal de la creu Roja, i els menors a la Fiscalia de Menors a Barcelona. El portaveu del Mossos d'Esquadra ha explicat des de la comissaria de Granollers que un cop han rebut l'avís s'han desplaçat al centre logístic que Mango té a Lliçà d'Amunt on han trobat els 10 immigrants molt dèbils tot i que cap en situació greu. Es tracta de quatre menors, d'entre 15 i 17 anys segons la seva declaració, i sis adults, quatre homes i una dona amb edats compreses entre els 20 i els 49 anys. Davant la sospita que les persones localitzades a l’interior del camió podrien estar fugint d’una zona de conflicte i es podria tractar de persones que tindrien la intenció de demanar asil polític, des de primera hora del matí els Mossos d'Esquadra s’han posat en contacte amb la Secretaria d’Igualtat, Migracions i Ciutadania per informar dels fets i fer seguiment del cas. Així mateix, s’ha activat a la Creu Roja que s’ha fet càrrec de donar-los assistència i menjar. Porcuna ha destacat que des d’un primer moment, s’ha prioritzat l’atenció mèdica i assistencial d’aquestes persones  i al mateix temps s’ha obert una investigació per determinar les circumstàncies en què haurien arribat a territori català. Els indicis apunten que els immigrants feia dies que vivien a l'interior del remolc. En aquest sentit, el portaveu policial ha assegurat que hi havia nombroses restes orgàniques i restes de galetes amb les que s'haurien alimentat. Ara, els mossos intenten esbrinar si van entrar al remolc a Turquia o ho van fer a França un cop el remolc va ser recollit al port de Sète.  A partir de les 4 de la tarda, els investigadors els han començat a prendre declaració en qualitat de víctimes. Es preveu que un cop acabin aquestes declaracions, efectius de la Creu Roja els traslladin al Servei d’atenció a immigrants, emigrats i refugiats de Barcelona on se’ls proporcionarà un allotjament a l’espera que es clarifiqui la seva situació. Pel que fa als quatre menors d’edat, aquests han estat lliurats a la Fiscalia de Menors i la Direcció General d’Atenció a la Infància serà l’òrgan que se’n faci càrrec. Paral·lelament, els Mossos d’Esquadra estan prenent declaració al conductor del camió, de nacionalitat turca, i que en tot moment ha col·laborat amb la policia, de la mateixa manera que ho fa  l’empresa per la qual treballava que no és la mateixa que l'empresa del remolc.

Summary: Els Mossos creuen que els 10 estrangers trobats a l'interior d'un camió són víctimes d'una xarxa d'immigració il·legal


El Doctor Music Festival ha revelat aquest dimecres una trentena d'artistes del seu cartell, que incorpora una representació de les noves tendències de la mà de Rosalía, Parquet Courts, Greta Van Fleet o Viva Suecia, a costat de propostes atemporals com The Strokes, Primal Scream, The Sisters of Mercy o The Good The Bad and The Queen, i passant per l'electrònica o el 'metal', que arriba de la mà de The Prodigy, Richie Hawtin, Sabaton, Opeth o TesseracT. El cartell, que es coneixerà íntegrament els primers mesos de l'any que ve, també aposta per iniciatives pioneres i inclou l'actuació de The Bizarre World of Frank Kapa, en què l'estrella nord-americana reviurà a Escalarre a través d'un holograma, i Albert Pla, que actuarà al festival acompanyat de Los Sujetadores, una banda creada especialment per a l'ocasió. El cartell també inclou les actuacions de Carl Craig, Charlotte de Witte, Damian Lazarus, Chris Robinson Brotherhood, Jaimie Jones, Jimmy Cliff, Mando Diao, Parov Stelar, Sabatn, Tom Walker, The Twilight Sad, el 'house' d'Âme, DJ Tennis i The Voidz.  El festival també incorpora grups del panorama musical català amb concerts d'Els Catarres, Doctor Prats, Joan Dausà, La Pegatina, Els Pets, Quimi Portet i Sopa de Cabra.  Doctor Music només havia confirmat fins avui l'actuació dijous a la nit de l'històric grup The Smashing Pumpkins a l'escenari principal, sumats a la confirmació de tres concerts que oferiran King Crimson i Underworld.  L'edició 'reincarnation' tindrà lloc entre l'11 i el 14 de juliol a Escalarre, a la Vall d'Àneu, i commemora les tres edicions del cèlebre festival, que van tenir lloc als anys 90.

Summary: Rosalía, The Strokes, Primal Scream, Richie Hawtin, Parquet Courts i Greta Van Fleet actuaran al Doctor Music Festival


Una avaria ha deixat uns 700 abonats de Riudecols (Baix Camp) sense llum aquest dissabte al vespre. Segons ha informat Endesa, el primer avís de la incidència s'ha rebut a les 7 de la tarda i només ha afectat clients d'aquest municipi. Fins al lloc s'hi han desplaçat tècnics de la companyia elèctrica que han pogut reduir el nombre d'abonats sense subministrament elèctric a 600. Amb tot, segueixen treballant per localitzar l'origen de l'avaria per retornar la llum a la resta de veïns.

Summary: Una avaria deixa 700 abonats de Riudecols sense llum


El sisme s'ha produït quan faltaven pocs minuts per les 9 del matí i l'epicentre s'ha localitzat entre Banyoles i Vilafant ACN Banyoles/Vilafant.-Un terratrèmol de 3,5 graus a l'escala de Richter ha sacsejat aquest divendres a les 8.57 hores diversos municipis de les comarques de Girona. El sisme ha estat percebut àmpliament en diversos municipis i l'epicentre s'ha localitzat a tres quilòmetres de profunditat entre Banyoles i Vilafant, a la comarca del Pla de l'Estany. Segons Protecció Civil, el terratrèmol no ha causat danys però el telèfon d'emergències 112 ha rebut una desena de trucades alertant d'aquesta sacsejada. Una estona abans, a dos quarts de nou del matí, l'Institut Geològic de Catalunya (IGC) ha registrat un altre terratrèmol a la mateixa zona de 2,4 graus. L'alcaldessa de Vilafant, Consol Cantenys, ha explicat a l'ACN que el sisme s'ha notat però no ha causat cap "desperfecte visible". Cantenys ha comentat que han trucat entre 10 i 12 persones per alertar del sisme i que ha estat després que els mitjans de comunicació es fessin ressò del terratrèmol. La gent ho ha notat però no hi ha cap desperfecte considerable enlloc", ha reiterat. En el cas de l'Ajuntament del municipi, ha comentat que "s'ha notat un tremolor" i "una vibració de les finestres i taules, que semblaven que es movient". En canvi, a Cadaqués el sisme no s'ha notat i no se n'havia rebut cap constància, ha comentat l'alcalde de la localitat, Josep Lloret. El subdirector de Protecció Civil, Sergio Delgado, ha detallat que s'han registrat diversos sismes aquest divendres al matí i que el de 3,5 graus ha tingut una "intensitat perceptible" que s'ha notat a les comarques del Gironès, el Pla de l'Estany i l'Empordà. Amb tot, Delgado ha subratllat que el sisme "no ha reportat ni danys ni afectacions personals" i ha assegurat que durant aquest divendres es poden percebre diverses rèpliques. En total, el telèfon d'emergències 112 de la Generalitat ha rebut més d'una desena de trucades alertant del terratrèmol de més magnitud des de diversos municipis com Figueres, Girona, Vilafant i Cornellà de Terri, entre altres. Des del Centre de Coordinació Operativa de Catalunya CECAT s'ha contactat amb els municipis de la zona per descartar que s'haguessin produït danys i s'ha fet arribar l'avís als organismes corresponents. Davant la previsió de què hi puguin haver repliques del terratrèmol, Protecció Civil ha recomanat a la població refugiar-se sota una taula sòlida o bé en un angle de la paret. No sortir a l'exterior durant la sacsejada i, si fa olor de gas, no encendre el llum, ni mistos, ni cap aparell elèctric. En cas d'estar al mig del carrer recomana allunyar-se dels edificis o refugiar-se en un portal. I si es va en cotxe, Protecció Civil recomana quedar-se al vehicle i allunyar-se de tot allò que perilli de caure.

Summary: Un terratrèmol de 3,5 graus és percebut àmpliament sense danys a les comarques de Girona


Els Mossos d'Esquadra han detingut el presumpte autor del doble homicidi del pantà de Susqueda a finals de l'agost passat. La detenció s’ha fet aquest dilluns al matí a Santa Coloma de Farners, segons han indicat els Mossos d'Esquadra. Durant aquests sis mesos, els mossos de la Unitat de Desapareguts ha dut a terme la investigació dels fets. Segons fonts policials, el detingut era coneixedor de la zona on es va produir el crim ja que viu a l'entorn del pantà i no tenia relació amb les víctimes ni amb l'entorn de les seves famílies.

Summary: Els Mossos detenen el presumpte autor del doble homicidi del pantà de Susqueda


El ple del Consell General del Poder Judicial (CGPJ) ha nomenat Joan Perarnau com a nou president de l'Audiència de Tarragona després d'expirar el mandat de cinc anys del seu anterior titular, Javier Hernández. Perarnau, que exerceix des de 2007 com a magistrat de la secció tercera –civil- del mateix estament judicial provincial, s'ha imposat per divuit vots a tres a l'altre candidat, Manuel Horacio García. El nou president, que va ingressar a la carrera judicial l'any 1997, va aterrar a l'Audiència l'any 2003 com a magistrat de la secció segona –penal-. Anteriorment havia passat pels jutjats de la Bisbal d'Empordà i Puigcerdà. També és professor associat al departament de Dret Processal civil i penal de la URV des de 2005.

Summary: El Consell General del Poder Judicial nomena Joan Perarnau president de l'Audiència de Tarragona


El Govern ha ratificat aquest dimarts l'acord perquè la Generalitat deixi de formar part del Consorci per a la Gestió de Residus del Vallès Occidental, des de l'any 2006, a través de l'Agència de Residus de Catalunya (ARC). La sortida de l'Agència de Residus del Consorci s'ha acordat després que s'ha complert la finalitat inicial, que era donar suport a la construcció i la posada en servei del Centre de Tractament de Residus de Vacarisses (Vallès Occidental). L'Executiu recorda que tal com s'ha fet amb altres organismes, en el moment que l'ARC ha assolit l'objectiu se'n desvincula, ja que el règim d'explotació correspon íntegrament a l'entitat local.

Summary: La Generalitat deixa de formar part del Consorci per a la Gestió de Residus del Vallès Occidental


La Guàrdia Urbana de Tarragona ha detingut, aquest dimecres a la matinada, un home de 26 anys com a presumpte autor d'un robatori amb violència a les portes d'un local d'oci nocturn.  Els fets han tingut lloc cap a dos quarts d'una de la matinada, a la zona de la baixada de la Misericòrdia, quan una patrulla ha presenciat una petita discussió a la porta del local. Segons el relat policial, un individu visiblement exaltat es queixava als agents que no el deixaven accedir a l'establiment. Els vigilants del local haurien justificat aquesta decisió perquè l'individu anava begut i estava exaltat. Al lloc dels fets estava també un altre home que presentava un cop al pòmul i es queixava que el detingut l'havia colpejat i robat diners. En el moment de procedir a l'arrest, els agents han comprovat que ja constava una ordre de cerca i detenció, per part del Jutjat número 3 de Tarragona per un altre robatori amb violència i intimidació.

Summary: Un detingut a Tarragona com a presumpte autor d'un robatori amb violència a les portes d'un local d'oci nocturn


El conseller de Cultura, Santi Vila, ha anunciat que renuncia a presentar-se a una segona volta per aconseguir la presidència del Consell Nacional del Partit Demòcrata Català després que ni ell ni l’alcaldessa de Sant Cugat i presidenta de la Diputació de Barcelona, Mercè Conesa, els dos candidats més votats, no han assolit el mínim necessari del 50% dels suports. Vila ha aconseguit un 42,04%, set punts menys que Conesa que rebut el 49,44%. “Felicito a Conesa, és una candidata excel·lent; ideològicament no hi ha grans diferències i tindrà en mi un bon còmplice”, ha assegurat Vila des de Figueres. En aquest sentit, el conseller ha admès la derrota destacant que ha assolit la majoria dels suports per presidir el Consell Nacional a tots els territoris catalans excepte la demarcació de Barcelona, on Conesa ha obtingut més vots. “No tinc cap interès en què es produeixi una segona volta, només puc posar-me a disposició de la Mercè Conesa”, ha assegurat el conseller un cop s’han donat a conèixer els resultats. D'altra banda, Vila ha lamentat que s'han quedat "una mica curts" pel que fa a la participació. Davant de càmera, Santi Vila ha mantingut les formes i ha afirmat que deixava via lliure a Conesa. Un cop ha finalitzat l’atenció als mitjans no ha dubtat en ironitzar sobre el que ha estat la seva “primera derrota”. “No sempre es pot guanyar, estem malacostumats a terres gironines”, ha dit acomiadant-se dels mitjans de comunicació que s’han acostat fins al centre de Figueres, on el conseller de Cultura està gaudint d’una celebració familiar, però ha volgut valorar els resultats de les votacions del PDC. Des del primer moment, Vila ha felicitat a Mercè Conesa que ha aconseguí tel 49,44% dels suports per liderar la presidència del Consell Nacional del Partit Demòcrata Català (PDC). Vila s’ha quedat set punts per sota, en segon lloc, amb el 42,04%. “Conesa és una candidata excel·lent, ideològicament tenim moltes coincidències i només ens separen uns 400 vots”, ha explicat. En aquest sentit, el conseller de Cultura ha posa de manifest el que ell mateix ha qualificat de “situació singular”: “Jo he guanyat a tot Catalunya, a les terres lleidatanes, tarragonines, a la demarcació de Girona i fins i tot al Pirineu. A tot arreu excepte a Barcelona”, ha lamentat. Ha estat concretament en aquesta demarcació on Conesa ha obtingut un millor resultat.  “He obtingut un resultat que em reconforta” No obstant això, Vila ha explicat que només es podia reconèixer “la victòria” de Conesa i ha posat en valor la participació de la militància, un element que segons ell cal cuidar. “Estem fent la transició d’un partit del segle XX a un del segle XXI, celebrem aquesta campanya intensa d’una setmana que hem fet i cal reconèixer que la Mercè podrà fer molt bé la feina de presidència; ens posem a la seva disposició sense condicionants”, ha subratllat. En aquest sentit, Vila ha assegurat que Conesa tindrà en ell “un bon còmplice”.  Segons ha detallat, el conseller de Cultura no té “cap interès” en què es produeixi una segona volta, tot i que els estatuts i les normatives ho permetrien. “Jo només he volgut posar-me a disposició del partit i he obtingut un resultat que em reconforta; lamentablement no he tingut temps de parlar amb totes les agrupacions de l’àrea metropolitana de Barcelona”, ha reflexionat. En aquest punt, Vila ha subratllat que gran part dels militants barcelonins també l’han votat però no ha estat suficient per superar la seva rival política. “Això demostra que el partit està viu, que fa il·lusió i només puc que posar-me a disposició de la Conesa, perquè pugui començar aviat amb l’ajuda de tots”, ha defensat. En aquest sentit, Vila ha volgut deixar clar que en cap moment vol que es reconsideri, ponderi o matisi el lideratge i victòria de Conesa. “Les regles del joc són clares”, ha manifestat. No obstant això, serà ara la direcció del partit la que esculli si es porta a terme una segona volta. Durant el seu discurs, Vila sí que ha lamentat el fet que la participació s’hagi quedat “una mica curta”. En total han votat 5.430 associats, al voltant del 60% de les 8.000 persones que s'havien inscrit. “És estiu, un debat intern i la gent s’entén que estigui cansada. Jo em quedo amb la millor part, els vuit dies intensos que hem viscut de debat, discussions i m’emporto el confort que no només soc el candidat de Girona sinó el de tot Catalunya”, ha assegurat.  En últim lloc, Vila ha volgut felicitar i mostrar la seva “absoluta alegria i satisfacció” per la victòria del tàndem entre Marta Pascual i David Bonvehí per liderar la direcció del PDC com també ha celebrat que Artur Mas i Neus Munté s’hagin alçat com a president i vicepresidenta del nou partit, hereu de CDC, amb l’aval del 95,07% dels vots. “Pascal i Bonvehió són aire fresc, celebro que els hagi anat tan bé; ara tenen el repte que joves i grans, tendències ideològiques diferents, es sentin ben representades dins del partit”, ha comentat. Al mateix temps ha destacat el “coratge” de Munté i Mas que han “posat el seu prestigi personal en risc” per un projecte en comú i pel conjunt de catalans.

Summary: Santi Vila renuncia a la segona volta pel Consell Nacional del PDC: “Conesa és una candidata excel·lent”


El sindicat de Mossos d'Esquadra USPAC denuncia les "inundacions" que pateix la comissaria del cos policial de Balaguer i reclama solucions al Departament d'Interior per fer-hi front. Des d'USPAC consideren "una vergonya" que en el seu dia es construís la comissaria en una zona que pateix filtracions d'aigua. La darrera va tenir lloc fa dos dies i ha afectat la zona de garjoles, les quals estan annexes al pàrquing de la comissaria i que és per on entra l'aigua, segons el sindicat. USPAC ha pogut saber que quan es va construir la instal·lació policial es van posar dos dipòsits grans soterrats amb dues bombes extractores d'aigua que l'expulsen cap al clavegueram municipal. Tot i això, quan la capital de la Noguera va patir al setembre del 2016 inundacions com a conseqüència d'un fort aiguat, la comissaria dels Mossos "semblava una piscina". Arran d'aquells fets, el sindicat va demanar explicacions a Interior, que van atribuir la situació a un fet puntual per la gran quantitat d'aigua caiguda. USPAC va acceptar aquella explicació "però aquest cop ha passat i sense ploure", fet que "preocupa i molt" al sindicat policial, segons ha manifestat en un comunicat.

Summary: USPAC demana solucions davant les filtracions d'aigua que pateix la comissaria dels Mossos d'Esquadra de Balaguer


Les defenses de Rosa Peral i Albert López, els dos condemnats a 25 i 20 anys de presó per un delicte d'assassinat en el crim de la Guàrdia Urbana, han acusat el jurat popular d'haver emès un veredicte "arbitrari", "il·lògic" i "irracional", i han insistit en demanar la seva absolució o bé la repetició del judici. En la vista del recurs d'apel·lació celebrada aquest dimarts, els lletrats han retret al tribunal que deliberés contra Peral i López "sense motivacions suficients", i han assegurat que el veredicte va estar influenciat pel ressò mediàtic del crim. Els dos advocats també creuen que el jutge que finalment va signar la sentència va "envair" les consideracions prèviament fetes pel tribunal per tal d'acabar condemnant els dos acusats. Els lletrats defensors han mantingut aquest dimarts a l'Audiència de Barcelona l'acusació creuada dels seus clients com a veritables autors de la mort de Pedro Rodríguez i han estat especialment crítics amb el veredicte i la posterior sentència. Per a Olga Arderiu, representant de Rosa Peral, i José Luis Bravo, advocat d'Albert López, el veredicte es basa en "sospites i conjuntures" i no té "motivació suficient" com per concloure que els seus clients són culpables dels fets.  Els dos advocats han assegurat que la resolució final va estar contaminada pel ressò mediàtic que va envoltar la causa des que Pedro Rodríguez va aparèixer mort prop del pantà del Foix el maig del 2017. En el cas de Peral, l'advocada Olga Arderiu ha assegurat que el veredicte es va basar en el "morbo", tot lamentant que a la seva clienta se la va jutjar "pel pecat, i no pel delicte que hauria comès", en referència a totes les relacions sentimentals que envolten el crim. Al mateix temps, tant Arderiu com Bravo han retret al jutge que "envaís" les deliberacions que prèviament havia fet el tribunal. "De la motivació del jurat no sabem què va passar, ni en quin moment va morir Pedro, ni on, ni com, ni amb quin objecte, ni res de res", ha subratllat Arderiu per criticar la sentència d'assassinat signada pel jutge, que va dictar 25 anys de presó per a Peral i 20 per a López. Bravo ha advertit que les aportacions del magistrat poden comportar una "infracció clara". Els dos advocats també han coincidit en negar que Peral i López haguessin dissenyat un pla per matar Rodríguez la nit de l'1 de maig a la casa d'ella a Vilanova i la Geltrú. Han assegurat que "no té sentit" que dos policies planifiquin un crim al domicili particular d'un d'ells i que ho facin sabent que hi haurà dues menors a casa. "És absurd", ha subratllat l'advocat de López, que també ha desvinculat dels fets el telèfon de pre pagament que tenia el seu client i que s'ha considerat un element clau per activar el pla que haurien instigat els dos condemnats. A parer de Bravo, el jurat i el magistrat han arribat a conclusions que són "pura ficció". Es mantenen les acusacions creuades Més enllà de les crítiques compartides, els dos advocats han discrepat en l'autoria del crim i han mantingut l'estratègia incriminatòria de tota la causa. Així, Peral segueix assegurant que López va matar Rodríguez a casa seva sense que ella en fos conscient, i diu que va ell la va tenir intimidada els dies després de la desaparició. Al seu torn, López sosté que Peral va cometre el crim i diu que ell va encobrir-la, tot i demanar-li que expliqués els fets a la policia.  Així, aquest dimarts la defensa de Peral ha insistit en eximir-la de la mort de Rodríguez i ha assenyalat reiteradament López com a autor. "Té sentit que el matés ell perquè estava bojament enamorat de Rosa", ha apuntat Arderiu, que ha recordat que els dies previs als fets López actuava "imitant" Rodríguez en diversos aspectes. Al mateix temps, ha retret a l'altre condemnat que es contradigués fins a tres ocasions en el relat que va fer dels fets durant la instrucció i també durant el judici oral. L'advocada ho considera una evidencia de la seva autoria. A parer de l'advocada de Peral, les proves recollides permeten concloure que la nit dels fets "podria haver hagut una baralla" entre López i Rodríguez i que aquesta hagués acabat amb un estrangulament. Així, Arderiu puntualitza que en cap cas es tractaria d'una mort amb traïdoria i considera que va ser un homicidi, no un assassinat. L'advocat d'Albert López, al seu torn, ha atribuït al seu client un paper d'encobridor del crim i ha mantingut que Peral "duia la veu cantant" en els fets. José Luis Bravo s'ha basat en l'anàlisi de l'activitat del telèfon de Peral la nit del crim per defensar que el seu client va arribar al lloc dels fets quan Rodríguez ja era mort. "Totes les trucades i missatges posen de manifest que hi ha una urgència i alguna cosa ha passat en aquella casa", ha insistit. Els dos advocats han perseverat en demanar l'absolució dels seus clients del delicte d'assassinat i, en cas contrari, han reclamat que es repeteixi el judici per irregularitats en algunes proves i per practicar-ne de noves que prèviament havien estat refusades.

Summary: Les defenses de Peral i López acusen el jurat d'emetre un veredicte "arbitrari" i "irracional"


El líder de Cs diu que la reprovació al rei és una resolució dels "socis" del president espanyol i demana eleccions ACN Barcelona.-El líder de Ciutadans, Albert Rivera, ha criticat el president del govern espanyol, Pedro Sánchez, després de la reprovació del rei Felip VI per part del Parlament perquè "porta mesos mirant cap a un altre costat davant la desobediència, l'assetjament i la violència separatista en lloc d'aplicar la Constitució". En una piulada, Rivera assenyala que la resolució del Parlament "és d'Iglesias, Torra i ERC" i recorda a Sánchez que són els seus "socis". D'altra banda, el president de Ciutadans afirma que "han humiliat el poble espanyol i el cap d'Estat" i finalitza la piulada reclamant eleccions amb l'etiqueta #Eleccionsja.

Summary: Rivera a Sánchez: "Porta mesos mirant cap a un altre costat davant la desobediència i la violència separatista"


S'ha cremat el sofà del menjador ACN Sant Boi de Llobregat.-Una dona de 80 anys ha resultat ferida i ha estat evacuada pel Sistema d'Emergències Mèdiques (SEM) en l'incendi d'un pis a Sant Boi de Llobregat, al Grup Ciutat Cooperativa. Els Bombers han rebut l'avís a les 4.54 hores. Ha cremat el sofà del menjador, i el fum i la temperatura han afectat la resta de l'habitatge. La dona ha ingressat a l'Hospital Vall d'Hebron.

Summary: Una dona gran, ferida en l'incendi d'un pis a Sant Boi de Llobregat


L'estació d'Espot ha celebrat aquest cap de setmana els 50 anys de la seva fundació. Dissabte al vespre, 300 persones es van reunir a la cota 2000 de l'estació per participar a la baixada de torxes popular, que va acabar amb un espectacle de focs artificials i una xocolatada. Per a aquest diumenge, s'havia previst fer el descobriment del monòlit amb el logotip commemoratiu del cinquantè aniversari a la cota 2.000 de l'estació. El fort vent, però, ha obligat a tancar les instal·lacions i a traslladar la resta d'actes –l'exposició fotogràfica i la presentació del vídeo– a l'Ajuntament d'Espot. "En aquests 50 anys tot ha evolucionat moltíssim, tant a nivell d'instal·lacions com d'equipament i les tècniques de tractament de la neu", ha destacat Xavier Bigordà, director d'Skipallars. Segons Bigordà, el futur passa per potenciar la producció de neu artificial, tenint en compte el canvi climàtic. Coincidint amb l'aniversari, aquest dissabte ha estat el dia de més afluència de tota la temporada a l'estació d'Espot, amb més de 2000 visitants, quan la mitjana d'assistents un cap de setmana és de 1.500. El mes de gener de l'any 1967 es posava en marxa l'estació d'Alta Muntanya d'Espot, a l'àrea d'influència del Parc Nacional d'Aigüestortes i Estany de Sant Maurici, al Pallars Sobirà. Des de l'estació celebren que des de la seva fundació fins a dia d'avui ha estat un motor molt important de dinamització del turisme de muntanya al territori.  El compromís de Ferrocarrils de la Generalitat des que va començar a gestionar l'estació l'any 2011 ha estat el de seguir apostant per donar valor al territori del Pallars i fomentant-ne l'activitat. A dia d'avui, les estacions d’Espot i Port Ainé aporten gairebé 250 llocs de treball directes i indirectes.  En aquest sentit, el President de Ferrocarrils de la Generalitat, Enric Ticó ha destacat aquest diumenge que la commemoració d'aquests 50 anys serveix per "agrair a tota aquella gent que ha fet possible, al llarg d'aquests anys, que avui dia aquesta estació estigui oberta, al servei del Pallars Sobirà i al servei de la gent". Ticó ha explicat que una de les principals apostes d'FGC per les estacions de muntanya és la desestacionalització. "El nostre repte és treballar dia a dia per aconseguir que l'estació d'Espot faci un servei públic els 365 dies l'any".

Summary: Espot celebra els seus cinquanta anys amb una baixada de torxes, focs artificials i una exposició


Els Bombers voluntaris de el Pont de Suert no accepten les mesures plantejades pel Govern per evitar el tancament del Parc de Bombers per manca d'efectius. El cap de bombers, José Miguel Ruach, ha explicat que no han acceptat la proposta perquè pensen que no ''és una solució''. Entre les mesures que els ha plantejat el Govern hi ha la d'incorporar entre 3 i 5 bombers voluntaris d'altres parcs durant la campanya forestal (del 15 de juny al 15 de setembre). Ruach ha explicat que a 26 de juny encara no ha arribat cap reforç. Una segona proposta és que a partir del 15 de setembre el parc es pot reforçar amb fins a 3 bombers professionals que facin hores extres a Pont de Suert. Els veïns de l'Alta Ribagorça s'han mobilitzat i estan disposats a tallar l'N-230 per reclamar solucions. Està previst que, el pròxim dia 30 de juny, els bombers presentin la seva renuncia si no arriben ''solucions reals''. A mig o llarg termini, el Govern planteja, convertir el Parc de Pont de Suert en un parc mixt i dotar-lo amb bombers professionals de la convocatòria que ara està en marxa. Ruach veu que hi ha propostes però poques concrecions i per aquest motiu segueixen amb la seva idea inicial d'entregar les claus del Parc. Els Bombers voluntaris del Pont de Suert s'han mostrat molt agraïts als veïns de l'Alta Ribagorça que s'han mobilitzat per exigir solucions a l'administració. La Plataforma veïnal ha organitzat xerrades informatives als diferents municipis de la comarca on els bombers s'han pogut explicar davant els veïns.

Summary: Els Bombers de el Pont de Suert no accepten la proposta del Govern i es mantenen ferms en la seva postura de plegar


La consellera de Governació, Meritxell Borràs, ha explicat aquest dijous des d'Amposta perquè va decidir reunir el comitè de direcció del Departament aquest 12-O. Com ja va fer públic a través d'una piulada al twitter, Borràs ha recordat que hi ha "molta feina a fer" i que estan disposats a fer-la i que no veia la necessitat de perquè el 12 d'octubre no es pogués avançar en aquest sentit. La consellera ha explicat que en la reunió de treball es tracten temes per donar resposta als ciutadans "que és el que esperen els ciutadans per part dels dirigents del país". "Sense cap mena de mandra el 12-O vam treballar per donar resposta a les necessitats del ciutadà", ha afegit. La reunió del comitè de direcció del Departament de Governació que aplega la consellera, secretaris, directors generals i caps, es va celebrar aquest dimecres de 10 a 12 hores del matí.

Summary: Meritxell Borràs: "Sense cap mena de mandra el 12-O vam treballar per donar resposta a les necessitats del ciutadà"


El govern espanyol reconeix l'ajuda extraordinària a 49.916 autònoms més obligats a tancar arran del decret d'estat d'alarma o amb un descens del 75% dels ingressos a Catalunya. En total, 196.764 treballadors per compte catalans propi han sol·licitat l'ajuda, de les quals 179.224 s'han resol favorablement, segons ha informat el Ministeri d'inclusió, Seguretat Social i Migracions. Catalunya és la segona comunitat amb més peticions d'aquest subsidi, per darrere d'Andalusia que concentra el 18,6% del total. A tot l'Estat, la xifra de beneficiaris puja fins a 1.154.195 autònoms encara que hi ha un decalatge temporal entre les dades per comunitats i la xifra global, segons precisa el Ministeri. En total, el govern espanyol ha destinat 641,2 milions d'euros a aquesta segona injecció de la prestació, després d'abonar la primera el passat 17 d'abril. En aquell moment, l'executiu ja va enviar 670,9 milions d'euros per a 919.000 autònoms, que van rebre la primera transferència del subsidi.  L'ajuda està pensada per a qualsevol treballar per compte propi obligat a abaixar la persiana per la declaració de l'estat d'alarma o que pugui acreditar que la seva facturació va caure un 75% respecte a la mitjana mensual del semestre anterior. La mesura implica també l'exoneració de quotes de la Seguretat Social de forma temporal, tot i que el ministeri ha admès que hi haurà milers d'autònoms que hauran de pagar la quota a l’abril tot i rebre la prestació extraordinària per cessament d’activitat. El govern espanyol també ha assegurat que retornarà l'import de les cotitzacions a aquests treballadors per compte propi afectats a posteriori.  Tot i que l'Estat abonarà 1.154.195 sol·licituds, el ministeri encapçalat per José Luis Escrivá en va arribar a rebre 1.233.744. Per tant, ha aprovat el 93% de les peticions tramitades i n'hi ha un 4% pendent d'avaluar. La prestació tindrà una quantitat equivalent al 70% de la base reguladora, és a dir un mínim de 661 euros tenint en compte la base mínima. Per sectors, el volum més gran de sol·licituds a Espanya correspon al sector del comerç, amb 286.822 peticions, seguit de l'hostaleria (234.469) i la construcció (108.420).

Summary: El govern espanyol paga l'ajuda extraordinària a 50.000 autònoms més i els beneficiaris catalans s'enfilen a 179.200